Pentheus
Pentheus er i græsk mytologi konge i Theben, hvis modstand mod dyrkelsen af Dionysos kostede ham livet i en dionysisk sparagmos 'sønderrivning', forestået af hans egen mor, Agave.
Myten, som især kendes fra vasemalerier og fra Euripides' Bacchantinderne, skildrer et menneske, som kæmper en ulige kamp mod de fornuftsstridige, dionysiske drifter i sine medborgere og i sig selv. I senere litteratur kan skikkelsen derfor illustrere konflikten mellem drift og intellekt.